Nõuandeid lõputööde tehniliseks vormistamiseks ja kaitsmiseks

Kevadel 2016 on lõputööde esitamise tähtaeg 26. mai kuni kl 15. Bakalaureusetööde kaitsmised toimuvad  7. - 8. juunil k.a. algusega kl 10:00 T 409. Täpsem ajagraafik teatatakse hiljem.

-	Lõputööde vormistamise lühijuhendi leiate:
 http://www.tlu.ee/ ~andik ->  loputoojuhend/ bak_mag_juhend16.rtf 
-	Juhend on soovituslik, mis tähendab, et võib teha väikeseid muudatusi (näiteks sisukord võiks ees olla jne), aga kogu töö peab olema vormistatud ühtse stiili järgi (nt kui pealkirjad on vasakul, siis kõikjal; kui kirjanduse loetelus on autori järgi koma, siis kõikjal jne)
-	Köitmine toimugu viimasel minutil, kui pole enam vaja midagi muuta. Bakalaureusetöö (6 EAP, 3 õ-aastat) võib köita spiraalköitesse (on odavam ja toimub kiiremini), magistritöö (16 EAP) tehakse kõvade kaante vahele. Osakonda esitatakse 1 eksemplar paberil ja vastav pdf-fail aadressil leas@tlu.ee. Töö valmisolekut tunnistavad allkirjad tiitellehel ja lihtlitsentsi formularil. Allkirju mitte unustada! Paberversiooni juurde pannakse oma e-aadress, kuhu saabub retsensioon .
-	Tööde esitamise järel lähevad need retsenseerimisele, mille eest hoolitseb osakond. Retsensioonid saabuvad hiljemalt 3. juunil  e-kirjaga töö autorile ja juhendajale. 

- Tööde retsenseerimise nädalal kuni kaitsmiseni on Teie kohustuseks valmistuda kaitsmisettekandeks kestvusega 10 min (3.a. bak) ja 15 min (3+2. a. mag.), mis tähendab:
 - teete A4 lehtedele kaitsmise teksti (5-8 lehte), mis on kopeeritud töö põhjal, aga 16-18 punktiste tähtedega, PowerPoint pole vajalik, aga võib olla;
 - tekst algab töö pealkirjaga, siis autor ja edasi vajalikud valemid ning selgitav tekst (mitte täislausetena, vaid räägite ise juurde)
 - ettekanne peab andma ülevaate tehtud tööst ja pisut räägite täpsemalt töö huvitavamast/originaalsemast osast valemite, aga mitte tõestuste abil;
 - kui tekst on koos juhendajaga üle vaadatud, siis tehakse koopiad arvutisse;
 - retsensiooni saabudes valmistute vastama retsensendi igale küsimusele, parem kui küsimused ja vastused esitletakse ka arvutil; enne arvutisse tegemist konsulteerige juhendajaga .
 
Ettekandel saate kasutada kõiki oma materjale, eriti peaks Teil olema mingi variant oma tööst käepärast. Hea ettekandja räägib põhiliselt peast! 

1-2 päeva enne kaitsmist võite soovi korral teha prooviettekandeid juhendaja juuresolekul.

Kaitsmine toimub kindlate reeglite põhjal, mida juhib kaitsmiskomisjoni esimees.

2016 kevadel on komisjon koosseisus: juhtivteadur/prof Andi Kivinukk (esimees), liikmed prof Mart Abel, dots Tatjana Tamberg. 
Kaitsmised toimuvad 7. - 8. juunil, täpsem ajakava tehakse teatavaks pärast tööde laekumist.
Kaitsmiskoosolek:
1) Pärast esimehe sissejuhatust antakse Teile sõna kaitsmiskõneks (10-15 min), mida alustatakse tavaliselt "Austatud komisjoni esimees, austatud komisjoni liikmed, lugupeetud kuulajad" vms. Lõpetatakse sõnadega "Tänan tähelepanu eest!" vms. Kaitsmiskõnes ei vastata retsensiooni küsimustele, selleks on osa 4) (vt edasi);
 
2) Järgnevad küsimused ettekande ja/või ka töö kohta: tavaliselt küsivad komisjoni liikmed ja ruumis viibivad retsensendid/õppejõud, aga tegelikult võib küsida kes tahes, ka üliõpilased;

 3) Retsensiooni tutvustamine, sellel ajal istute selleks eraldatud laua ääres;
 
4) Retsensioonis esitatud küsimustele vastamine, milleks peate olema juba varem hoolsasti valmistunud; kuulake retsensiooni tutvustamist hoolega, sest võib olla kõikidele küsimustele pole vaja vastata;
 
5) Juhendaja arvamuse esitamine;
 
6) Töö kohta küsimustele vastamine, üldine diskussioon;
 
7) Teie lõppsõna, kus paari sõnaga tänate kuulajaid ja/või keda peate vajalikuks.

See kokku võtab ca 1/2 tundi ja sõna annab/võtab komisjoni esimees.

Kaitsmiste kohta tehakse ajagraafik, mille kohta saate teha vajadusel ka ise Lea juures ettepanekuid. Te ei pea istuma pikka aega ruumis oodates oma järjekorda, vaid tulete ca ½ tundi varem, et olla siiski kindlasti õigel ajal kohal.

Töö esitlus toimub arvutil. Seetõttu peavad üliõpilaste esitlusmaterjalid (eelistatult mälupulgal) oleme eelnevalt salvestatud kasutatavasse arvutisse (tehakse kataloog nt kaitsm2016); viimane aeg salvestamiseks on 20 min enne vastavat kaitsmiskoosolekut. 

Võimalusel palume vältida eksootilist tarkvara või selle ülivärskeid uuendusi, et ei tekiks ühildumise probleeme; vajadusel teha enne katsetusi.

Edusoovidega,

Andi Kivinukk
matemaatika osakond